
STEBĖSENOS IR ANALIZĖS SKYRIAUS NUOSTATAI 

I SKYRIUS.
 BENDROSIOS NUOSTATOS

1. Stebėsenos ir analizės skyriaus nuostatai (toliau – Nuostatai) nustato Užimtumo tarnybos prie Lietuvos Respublikos Socialinės apsaugos ir darbo ministerijos (toliau – Užimtumo tarnyba) Stebėsenos ir analizės skyriaus (toliau – Skyrius) statusą, uždavinius, funkcijas, teises, veiklos organizavimą ir atsakomybę bei veiklos kontrolę.
2.  Skyrius yra Užimtumo tarnybos administracijos padalinys tiesiogiai pavaldus ir atskaitingas Užimtumo tarnybos direktoriaus pavaduotojui. 
3. Skyrius savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, Užimtumo tarnybos įsakymais, kitais teisės aktais, susijusiais su nustatytų funkcijų vykdymu, ir šiais Nuostatais; 
4. Skyriaus struktūra nustatoma vadovaujantis Lietuvos Respublikos viešojo administravimo įstatymu ir Užimtumo tarnybos direktoriaus patvirtintu Užimtumo tarnybos pareigybių sąrašu. Skyriaus valstybės tarnautojų ir darbuotojų, dirbančių pagal darbo sutartis, (toliau – valstybės tarnautojai ir darbuotojai) kompetenciją, funkcijas, pavaldumą nustato jų pareigybių aprašymai.
5. Šiuose Nuostatuose vartojama sąvokos:
Oficialiosios statistikos darbų programa – statistikos darbų (tyrimų), būtinų valstybės valdymui ir visuomenės reikmėms, pavedamų vykdyti Lietuvos statistikos departamentui, jo teritorinėms įstaigoms, kitoms valstybės ir savivaldybių institucijoms bei įstaigoms, sąrašas, kuriame nurodoma už darbo atlikimą atsakinga institucija, darbo pavadinimas, atlikimo periodiškumas, būdas ir rezultatų pateikimo laikas.
Europos valstybinių užimtumo tarybų tinklas – Europos Parlamento ir Europos Tarybos sprendimu įsteigtas Europos masto valstybinių užimtumo tarnybų tinklas, kuris kuria ir įgyvendina valstybinėse užimtumo tarnybose Europos masto faktiniais duomenimis pagrįstas lyginamosios analizės sistemas, paremtas kiekybiniais ir kokybiniais valstybinių užimtumo tarnybų veiklos rezultatų įvertinimo rodikliais, ir renka duomenis, reikalingus tinkamai tarpusavio mokymosi priemonei sukurti; aktyviai dalyvauja įgyvendinant numatytą veiklą: keičiasi duomenimis, žiniomis ir praktikos pavyzdžiais.
6. Skyrius turi dokumentų blanką.

II SKYRIUS.
 SKYRIAUS UŽDAVINIAI IR FUNKCIJOS

7. Skyriaus uždaviniai:
7.1. vykdyti darbo rinkos stebėseną ir Užimtumo tarnybos veiklos poveikio vertinimą;
7.2. užtikrinti žinių apie tyrimus ir analizes kaupimą ir sklaidą.
8. Skyrius, įgyvendindamas jam nustatytus uždavinius, vykdo šias funkcijas:
8.1. darbo rinkos stebėsenos ir Užimtumo tarnybos veiklos poveikio vertinimo vykdymo srityje:
8.1.1. įgyvendina Oficialiosios statistikos darbų programoje numatytus darbus;
8.1.2. vykdo šalies darbo rinkos stebėseną laikydamasis Europos statistikos praktikos kodekso principų: skaičiuoja ir suformuoja nustatytas statistinės ataskaitas, analizuoja statistinių rodiklių teisingumą ir ištaiso klaidas;
8.1.3. stebi ieškančių darbo asmenų registravimą ir apskaitą, laisvų darbo vietų registravimą ir skelbimą, grupės darbuotojų atleidimų registravimą klientų aptarnavimo departamentuose;
8.1.4. skelbia klienų aptarnavimo departamentuose įregistruotą bedarbių skaičių ir procentą nuo darbingo amžiaus gyventojų bei kitus darbo rinkos ir veiklos rodiklius nustatyta tvarka;
8.1.5. rengia padėties darbo rinkoje vertinimo ataskaitas bei darbo rinkos prognozes ir jas skelbia viešai;
8.1.6. atlieka darbo pasiūlos ir paklausos analizę bei tyrimus, rengia informaciją jų viešinimui;
8.1.7. vykdo ar dalyvauja vykdant Užimtumo tarnybos veiklos poveikio vertinimo bei kitus tyrimus ir analizes;
8.1.8. rengia Europos komisijos Darbo rinkos politikos priemonių duomenų bazės statistinę informaciją, laikydamasis patvirtintos metodologijos, teikia Europos valstybinių užimtumo tarybų tinklui (toliau – Tinklas) su nedarbu susijusius duomenis pagal NUTS 3 klasifikaciją ir teikia Tinklui techninius duomenis, remiantis lyginamosios analizės rodikliais;
8.1.9. dalyvauja rengiant statistinių rodiklių, kiekybinių veiklos vertinimo rodiklių skaičiavimo metodikas;
8.1.10. skelbia Skyriaus veiklos informaciją Užimtumo tarnybos intraneto puslapyje;
8.1.11. rengia duomenis ar kitą informaciją Skyriaus kompetencijai priskirtais klausimais ir teikia Užimtumo tarnybos direktoriaus pavaduotojui ar Užimtumo tarnybos direktoriui.
8.2. žinių apie tyrimus ir analizes kaupimo ir sklaidos užtikrinimo srityje:
8.2.1. renka, kaupia ir sistemina informaciją apie tyrimų ir analizių metodus, kurie gali būti pritaikyti Užimtumo tarnybos veikloje;
8.2.2. renka, kaupia ir sistemina informaciją apie Lietuvoje ir užsienyje atliktus tyrimus ir analizes bei jų rezultatus užimtumo politikos įgyvendinimo srityje, kitose Užimtumo tarnybai aktualiose srityse; 
8.2.3. konsultuoja Užimtumo tarnybos administracijos padalinius, teikia jiems pastabas, rekomendacijas, metodinę ir praktinę pagalbą, organizuoja ir dalyvauja rengiant mokymus Skyriaus kompetencijai priskirtais klausimais;
8.2.4. dalyvauja rengiant ir įgyvendinant projektus gerosios patirties diegimo srityje Skyriaus kompetencijai priskirtais klausimais.
9. Skyrius taip pat vykdo šias funkcijas:
9.1. įgyvendina Užimtumo tarnybos direktoriaus įsakymus, Užimtumo tarnybos direktoriaus ir Užimtumo tarnybos direktoriaus pavaduotojo pavedimus;
9.2. dalyvauja darbo grupėse ir komisijose konkrečioms užduotims atlikti bei pasitarimuose;
9.3. nustato Skyriaus poreikį pirkimams ir teikia paraiškas pirkimų planui sudaryti, rengia perkamų prekių, paslaugų ir darbų viešojo pirkimo paraiškas;
9.4. dalyvauja įgyvendinant kitų administracijos padalinių veiklos procedūras;
9.5. vykdo išankstinę ir einamąją finansų kontrolę pagal Skyriaus kompetenciją;
9.6. nustato Skyriaus valstybės tarnautojų ir darbuotojų mokymo bei kvalifikacijos tobulinimo poreikį ir teikia Užimtumo tarnybos Žmogiškųjų išteklių valdymo skyriui;
9.7. analizuoja Skyriaus funkcijų vykdymui reikalingų duomenų poreikį, formuluoja pasiūlymus ir rengia užduotis programinės įrangos kūrimui ir tobulinimui, dalyvauja testuojant sukurtą programinę įrangą;
9.8. rengia Užimtumo tarnybos teisės aktų ir kitų dokumentų projektus Skyriaus kompetencijai priskirtais klausimais;
9.9. vizuoja Užimtumo tarnybos įsakymų, sutarčių projektus ir kitus dokumentus Skyriaus kompetencijai priskirtais klausimais;
9.10. pildo Skyriaus tarnautojų ir darbuotojų darbo laiko apskaitos žiniaraščius;
9.11. tvarko Skyriaus veiklos dokumentus, užtikrina tinkamą dokumentų saugojimą, naikinimą ir perdavimą į archyvą;
9.12. vykdo kitas teisės aktų nustatytas funkcijas Skyriaus kompetencijai priskirtais klausimais.
III SKYRIUS.
 SKYRIAUS TEISĖS

10. Skyrius, įgyvendindamas jam nustatytus uždavinius ir vykdydamas nustatytas funkcijas, turi teisę:
10.1. teikti Užimtumo tarnybos direktoriui ir Užimtumo tarnybos direktoriaus pavaduotojui pasiūlymus dėl teisės aktų tobulinimo;
10.2. gauti iš Užimtumo tarnybos administracijos padalinių pasiūlymus, pastabas ar išvadas dėl Skyriaus rengiamų teisės aktų ar kitų dokumentų projektų;
10.3. gauti Skyriaus funkcijoms vykdyti reikalingą informaciją iš Užimtumo tarnybos administracijos padalinių, kitų valstybės ir savivaldybių institucijų, įstaigų bei kitų juridinių ir fizinių asmenų;
10.4. rengti pasitarimus, organizuoti ir dalyvauti organizuojant seminarus, kitus renginius Skyriaus kompetencijai priskirtais klausimais;
10.5. dalyvauti Užimtumo tarnybos, kitų valstybės institucijų ir įstaigų ar savivaldybių komisijų (darbo grupių) veikloje;
10.6. įforminti Užimtumo tarnybos  blanke ir pasirašyti siunčiamus ar vidaus dokumentus Skyriaus kompetencijai priskirtais klausimais.

IV SKYRIUS.
 skyriaus VEIKLOS ORGANIZAVIMAS

11. Skyriaus darbas organizuojamas vadovaujantis Užimtumo tarnybos metiniais veiklos planais, Skyriaus metiniais ir ketvirtiniais veiklos planais, šiais Nuostatais, Užimtumo tarnybos direktoriaus ir Užimtumo tarnybos direktoriaus pavaduotojo pavedimais ir rezoliucijomis.
12. Skyriaus veiklą organizuoja Skyriaus vedėjas (toliau – Vedėjas).
13. Vedėjas yra tiesiogiai pavaldus Užimtumo tarnybos direktoriaus pavaduotojui.
14. Vedėjas:
14.1. planuoja ir organizuoja Skyriaus darbą: paskirsto užduotis Skyriaus valstybės tarnautojams ir darbuotojams bei kontroliuoja jų vykdymą, teikia pasiūlymus  Užimtumo tarnybos direktoriaus pavaduotojui dėl Skyriaus veiklos tobulinimo;
14.2. dalyvauja rengiant Skyriau nuostatus ir Skyriaus valstybės tarnautojų ir darbuotojų pareigybės aprašymus, teikia derinti Užimtumo tarnybos Žmogiškųjų išteklių valdymo skyriui;
14.3. atsako už Skyriui pavestų uždavinių ir funkcijų atlikimą;
14.4. teikia Užimtumo tarnybos direktoriaus pavaduotojui pasiūlymus dėl:
14.4.1. vidaus darbo tvarkos dokumentų rengimo;
14.4.2. Skyriaus nuostatų ir pareigybių skaičiaus;
14.4.3. Skyriaus valstybės tarnautojų tarnybinės veiklos vertinimo;
14.4.4. valstybės tarnautojų ir darbuotojų kvalifikacijos kėlimo;
14.4.5. Skyriaus valstybės tarnautojų ir darbuotojų skatinimo, tarnybinių ar drausminių nuobaudų jiems skyrimo;
14.4.6. komisijų ir darbo grupių specialioms užduotims vykdyti sudarymo ir kitais klausimais;
14.5. nustatyta tvarka atsiskaito Užimtumo tarnybos direktoriaus pavaduotojui už savo Skyriaus veiklą;
14.6. atsako už viešai privalomos skelbti informacijos turinio parengimą ir viešinimą;
14.7. vykdo kitas Vedėjo pareigybės aprašyme ir kituose teisės aktuose nustatytas funkcijas bei Užimtumo tarnybos direktoriaus ir Užimtumo tarnybos direktoriaus pavaduotojo pavedimus.
15. Laikinai nesant Vedėjo, teisės aktų nustatyta tvarka jo funkcijas laikinai vykdo  Užimtumo tarnybos direktoriaus paskirtas asmuo.
16. Skyriaus valstybės tarnautojai ir darbuotojai tiesiogiai pavaldūs ir atsiskaito už pavedimų vykdymą Vedėjui.
17. Skyriaus valstybės tarnautojai ir darbuotojai atlieka pareigybės aprašyme nustatytas funkcijas, vykdo pavestas užduotis.
18. Skyriaus veiklą kontroliuoja Užimtumo tarnybos direktoriaus pavaduotojas teisės aktų nustatyta tvarka.

V SKYRIUS.
 BAIGIAMOSIOS NUOSTATOS

20. Skyrius Lietuvos Respublikos įstatymų ir kitų teisės aktų nustatyta tvarka reorganizuojamas, pertvarkomas arba likviduojamas Užimtumo tarnybos direktoriaus sprendimu.
	21. Su šiais nuostatais pasirašytinai supažindinami visi Skyriaus valstybės tarnautojai ir darbuotojai.
	22. Šie nuostatai gali būti keičiami ir (ar) papildomi Užimtumo tarnybos direktoriaus sprendimu.

